ประกาศคณะกรรมการเครื่องสำอาง เรื่อง การแสดงค่าความสามารถในการป้องกันแสงแดด ของเครื่องสำอางที่มีสารป้องกันแสงแดด พ.ศ. 2560

ประกาศคณะกรรมการเครื่องสำอาง
ประกาศคณะกรรมการเครื่องสำอาง
เรื่อง
การแสดงค่าความสามารถในการป้องกันแสงแดด ของเครื่องสำอางที่มีสารป้องกันแสงแดด
พ.ศ. ๒๕๖๐
 

อาศัยอำนาจตามความในมาตรา
๒๒ วรรคสอง (๓) (ง) และวรรคสาม แห่งพระราชบัญญัติเครื่องสำอาง พ.ศ. ๒๕๕๘
คณะกรรมการเครื่องสำอางออกประกาศไว้ ดังต่อไปนี้

ข้อ
๑ ในประกาศนี้
เครื่องสำอางที่มีสารป้องกันแสงแดด หมายความว่า
เครื่องสำอางที่มีส่วนผสมของสารป้องกันแสงแดดเพื่อปกป้องผิวหนังหรือส่วนของร่างกายจากรังสีอัลตราไวโอเลต
(รังสียูวี) ทั้งนี้ ไม่รวมถึงสารป้องกันแสงแดดที่เป็นส่วนผสมของเครื่องสำอางเพื่อทำหน้าที่อื่น
เช่น ปกป้องผลิตภัณฑ์ไม่ให้เสื่อมคุณภาพหรือแต่งสีของผลิตภัณฑ์เป็นต้น
Sun Protection Factor หรือ SPF หรือ เอส พี เอฟ หมายความว่า
ค่าที่แสดงถึงความสามารถของผลิตภัณฑ์ในการป้องกันการไหม้แดงของผิวหนังที่เกิดจากการสัมผัสรังสียูวี
Ultraviolet A Protection Factor หรือ UVAPF หรือ ยู วี เอ พี เอฟ หมายความว่าค่าที่แสดงถึงความสามารถของผลิตภัณฑ์ในการป้องกันการดำคล้ำของผิวหนังที่เกิดจากการสัมผัสรังสียูวีเอ
Protection grade of UVA หรือ PA หรือ พีเอ หมายความว่า
ค่าที่สมาคมอุตสาหกรรมเครื่องสำอางแห่งประเทศญี่ปุ่น
(Japan Cosmetic Industry Association, JCIA) ได้กำหนดขึ้นแทนการใช้ค่า UVAPF
Water resistance หมายความว่า
ระดับการกันน้ำ ของผลิตภัณฑ์เครื่องสำอางที่มีสารป้องกันแสงแดด
หลังจากทาผลิตภัณฑ์นั้นแล้วและอยู่ในน้ำรวมทั้งสิ้นเป็นเวลา ๔๐ นาที
Very water resistance หมายความว่า
ระดับการกันน้ำของผลิตภัณฑ์เครื่องสำอางที่มีสารป้องกันแสงแดด
หลังจากทาผลิตภัณฑ์นั้นแล้วและอยู่ในน้ำรวมทั้งสิ้นเป็นเวลา ๘๐ นาที

ข้อ
๒ ฉลากเครื่องสำอางที่มีสารป้องกันแสงแดดต้องแสดงระดับหรือค่าความสามารถในการป้องกันรังสียูวี
(SPF) หรือรังสียูวีเอ (UVAPF) หรือความสามารถในการกันน้ำของผลิตภัณฑ์เครื่องสำอางที่มีสารป้องกันแสงแดด
(ถ้ามี) ตามแนบท้ายประกาศนี้ ทั้งนี้
วิธีทดสอบความสามารถในการป้องกันแสงแดด
และความสามารถในการกันน้ำให้ทดสอบตามมาตรฐาน International Organization for Standardization (ISO) หรือวิธีตามมาตรฐานสากลอื่นที่เป็นที่ยอมรับ

ข้อ ๓[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๔
กันยายน พ.ศ. ๒๕๖๐
เกียรติภูมิ วงศ์รจิต
รองปลัดกระทรวงสาธารณสุข
หัวหน้ากลุ่มภารกิจด้านสนับสนุนงานบริการสุขภาพ
ประธานคณะกรรมการเครื่องสำอาง
[เอกสารแนบท้าย]

๑.
แนบท้ายประกาศคณะกรรมการเครื่องสำอาง เรื่อง การแสดงค่าความสามารถในการป้องกันแสงแดด
ของเครื่องสำอางที่มีสารป้องกันแสงแดด พ.ศ. ๒๕๖๐

(ดูข้อมูลจากภาพกฎหมาย)




ภวรรณตรี/จัดทำ
๑๕ พฤศจิกายน
๒๕๖๐

พัชรภรณ์/ตรวจ
๑๕ พฤศจิกายน
๒๕๖๐




























[๑] ราชกิจจานุเบกษา
เล่ม ๑๓๔/ตอนพิเศษ ๒๗๒ ง/หน้า ๑๐/๗ พฤศจิกายน ๒๕๖๐